 Wefdiga Carta waxaa hogaaminayey Xasan Abshir iyo Cabddalle Deerow, wefitiga Puntlandna waxaa hogaaminaya Cabdillaahi Yuusuf iyo Maxamed Cabdi Xaashi oo guri gaar ah la dejiyey, markii aan is diiwaan geliyey kaddib saacadda bariga Afrika markay ahayd 10:10 ayaan gaadhi Bas ah u raacay golihii in shirka dibu heshiisiinta soomaalida in lagu furo loo qoondeeyey oo lagu magacaabo Town Hall, daafaha golaha markaan soo gaadhay waxaan dareemay inuu nidaam heer sare ahi hoolka iyo agagaarkiisaba ka jiro, kolkaan gudaha galay waxaan dheehday martidii iyo wufuuddii shirka ka soo qayb gashay qaarkood oo si habsami leh golaha u dhex fadhiya, kursigii la iigu tala galay kolkaan dul tegeyna waxaan ugu tegey buug yar oo Ingiriis ku qoran oo si tifaftirana uga hadlaya hanaanka uu shirku maanta u socon doono, markaan indhaha mariyeyna waxaan ogaaday inay afarta hogaamiye ee Kenya, Itoobiya, Suudaan, iyo Ugaandha iyo wufuud kale oo caalami ahi ka soo qayb gelayaan furitaanka shirka, in kastoo uu calakoodu ka dhex muuqday miiska madaxda Igadh haddana waxaan buugga yar ka dhex waayey madax weeynaha ay soomaalidu jeceshahay ee Ismaaciil Cumar Geelle oo aan ku jirin madaxda uu buuggu ii sheegay inay xafladda imanayaan. 